CELEX: 62013CN0260
Language: et
Date: 2013-05-13 00:00:00
Title: Kohtuasi C-260/13: Eelotsusetaotlus, mille on esitanud Verwaltungsgericht Sigmaringen (Saksamaa) 13. mail 2013 — Sevda Aykul versus Land Baden-Württemberg

29.6.2013   
            
            
               ET
            
            
               Euroopa Liidu Teataja
            
            
               C 189/14
            
         Eelotsusetaotlus, mille on esitanud Verwaltungsgericht Sigmaringen (Saksamaa) 13. mail 2013 — Sevda Aykul versus Land Baden-Württemberg
   (Kohtuasi C-260/13)
   2013/C 189/28
   Kohtumenetluse keel: saksa
   
      Eelotsusetaotluse esitanud kohus
   
   Verwaltungsgericht Sigmaringen
   
      Põhikohtuasja pooled
   
   
      Kaebuse esitaja: Sevda Aykul
   
      Vastustaja: Land Baden-Württemberg
   
      Eelotsuse küsimused
   
   
               1.
            
            
               Kas direktiivi 2006/126/EÜ (1) artikli 2 lõikest 1 tuleneva kohustusega tunnustada vastastikku liikmesriikide väljastatud juhilubasid on vastuolus Saksamaa Liitvabariigi siseriiklikud õigusnormid, mille kohaselt tuleb õigus kasutada Saksamaal välismaist juhiluba tagantjärele halduskorras ära võtta, kui välismaise juhiloa omanik juhib Saksamaal mootorsõidukit narkojoobes, mistõttu ei ole ta Saksa õigusnormide kohaselt sobiv sõidukit juhtima?
            
         
               2.
            
            
               Juhul kui esimesele küsimusele tuleb vastata jaatavalt, siis kas see kehtib ka juhul, kui juhiloa väljastanud liikmesriik, kellele on narkojoobes sõidukijuhtimine teada, jätab meetmed võtmata ja seetõttu jääb välismaise juhiloa omanikust tulenev oht püsima?
            
         
               3.
            
            
               Juhul kui esimesele küsimusele tuleb vastata eitavalt, siis kas Saksamaa Liitvabariik võib seada välismaise juhiloa Saksamaal kasutamise õiguse taastamise sõltuvusse siseriiklike juhtimisõiguse taastamise tingimuste täitmisest?
            
         
               4.
            
            
               
                           a)
                        
                        
                           Kas kriminaalõiguse ja korrakaitsealaste õigusaktide territoriaalsuse põhimõttega seotud reservatsioon, mida näeb ette direktiivi 2006/126/EÜ artikli 11 lõige 2, võib õigustada seda, et juhiloa väljastanud liikmesriigi asemel võtab juhtimisõigust reguleerivatel õigusnormidel põhinevad meetmed teine liikmesriik? Kas reservatsiooni kohaselt on näiteks lubatav, et välismaise juhiloa Saksamaal kasutamise õiguse võib tagantjärele ära võtta karistusõigusliku mõjutusvahendiga?
                        
                     
                           b)
                        
                        
                           Juhul kui neljanda küsimuse punktile a tuleb vastata jaatavalt, siis kas tunnustamiskohustust arvestades kuulub välismaise juhiloa Saksamaal kasutamise õiguse taastamine mõjutusvahendit kohaldanud liikmesriigi või juhiloa väljastanud liikmesriigi pädevusse?
                        
                     
         
      (1)  Euroopa Parlamendi ja nõukogu 20. detsembri 2006. aasta direktiiv 2006/126/EÜ juhilubade kohta (ELT L 403, lk 18).